KLASA: P-330/23

URBROJ: 711-02-01/06-2024-05

Zagreb, 25. ožujka 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Marka Baloga, OIB:** **……………...**, **zamjenika** **općinskog načelnika Općine Orehovica,** pokrenutom po službenoj dužnosti, na 45. sjednici održanoj 25. ožujka 2024. godine, donosi sljedeću

**ODLUKU**

1. **Obveznik Marko Balog, zamjenik općinskog načelnika Općine Orehovica, nepodnošenjem godišnje imovinske kartice za 2022. godinu do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u iznosu od 530,89 eura.**

**III. Nalaže se obvezniku Marku Balogu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika-33023.**

**IV. Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Marko Balog, zamjenik općinskog načelnika Općine Orehovica, nije podnio imovinsku karticu povodom godišnje obveze podnošenja imovinske kartice za 2022. godinu, u zakonskom roku do 31. siječnja 2023. godine.

Obzirom je imenovani obnašao dužnost zamjenika općinskog načelnika Općine Orehovica u mandatu 2017.-2021. te ponovno u mandatu koji je započeo 20. svibnja 2021. godine, ima status obveznika sukladno članku 3. stavku 1. točki 34. ZSSI-a te je dužan postupati po odredbama navedenog zakona.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021., u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom stupanja na dužnost koju je Povjerenstvo zaprimilo dana 07. studenoga 2017. godine. Međutim, utvrđeno je i da obveznik nakon toga nije podnosio imovinske kartice pa tako ni godišnju imovinsku karticu za 2022. godinu.

Slijedom navedenog, Povjerenstvo je dana 04. prosinca 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj: 711-I-2753-P-300/23-03-24 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik je navedenu obavijest uredno zaprimio dana 18. prosinca 2023. godine, ali se na istu nije očitovao.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, budući je nesporno utvrđeno da obveznik Marko Balog nije podnio imovinsku karticu za 2022. godinu u zakonskom roku do 31. siječnja 2023. godine, imenovani je time počinio povredu članka 10. stavka 4. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu za 2022. godinu te ga se poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, propisano je da Povjerenstvo novčanu sankciju izriče u rasponu od 530,00 do 5.309,00 eura vodeći računa o težini i posljedicama povrede Zakona. Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika

U ovom konkretnom slučaju, Povjerenstvo je obvezniku izreklo novčanu sankciju u iznosu od 530,89 eura. Prilikom odmjeravanja vrste i visine sankcije prije svega je uzelo u obzir činjenicu da se radi o obvezniku koji kroz duže razdoblje obnaša dužnost te se već trebao upoznati s odredbama zakona i obvezom podnošenja imovinskih kartica. Međutim, unatoč navedenoj činjenici, jedina imovinska kartica koju je obveznik do sada podnio jest imovinska kartica povodom stupanja na dužnost dana 07. studenoga 2017. godine. Nadalje, unatoč činjenici da obvezniku do sada nisu utvrđene povrede od strane Povjerenstva, imenovanom je kao otegotna okolnost uzeta činjenica da se nije očitovao na citiranu obavijest Povjerenstva o pokretanju postupka, a niti je do dana donošenja ove Odluke podnio imovinsku karticu koja je predmet ovog postupka. Stoga Povjerenstvo smatra da je izricanje novčane sankcije u iznosu od 530,89 eura primjereno svim utvrđenim činjenicama i navedenim okolnostima slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marko Balog, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana